b'\n_START_ARTICLE_\nUNIMA-Norge\n_START_SECTION_\nForeningens form\xc3\xa5l\n_START_PARAGRAPH_\nUNIMA Norge er en politisk og religi\xc3\xb8s uavhengig organisasjon som er \xc3\xa5pen for alle figurteaterinteresserte. Enkeltpersoner st\xc3\xa5r som individuelle medlemmer. Organisasjoner og institusjoner kan ogs\xc3\xa5 st\xc3\xa5 som medlemmer, men gir bare 1 stemme p\xc3\xa5 \xc3\xa5rsm\xc3\xb8tet._NEWLINE__NEWLINE_UNIMA-Norge har de samme form\xc3\xa5l som moderorganisasjonen, og i tillegg skal foreningen:_NEWLINE_\xc2\xab\xe2\x80\xa6 arbeide for \xc3\xa5 fremme interessen for, og utbredelsen av, figurteater i Norge, b\xc3\xa5de som kunstart, og som hjelpemiddel innen pedagogikk og terapi. Foreningen skal ogs\xc3\xa5 fors\xc3\xb8ke \xc3\xa5 spre kunnskap om norsk figurteater utenlands, og formidle gjestespill av gode utenlandske teatre her i landet.\xc2\xbb\n_START_SECTION_\nPublikasjoner\n_START_PARAGRAPH_\nUNIMA Norge er utgiver av \xc3\x85nd i hanske - tidsskrift for figurteater. Det var Knut Alfsen som startet opp tidsskriftet, og han var ogs\xc3\xa5 redakt\xc3\xb8r for \xc3\x85nd i hanske de f\xc3\xb8rste \xc3\xa5rene. Bladet ble utgitt to ganger i \xc3\xa5ret, og senere ble utgivelsesfrekvensen \xc3\xb8kt til fire ganger i \xc3\xa5ret. Fra 2015 har det blitt utgitt to dobbeltnumre per \xc3\xa5r. Anne Helgesen og Karen H\xc3\xb8ie er blant de tidligere redakt\xc3\xb8rene for tidsskriftet. H\xc3\xb8sten 2016 ble Elin Lindberg redakt\xc3\xb8r for publikasjonen.\n_START_SECTION_\nMarkedet for scenekunst\n_START_PARAGRAPH_\nMarkedet for scenekunst er et \xc3\xa5rlig arrangement i Sandefjord der profesjonelle ut\xc3\xb8vere av barne- og ungdomsteater kan vise sine produksjoner for kulturhus og andre institusjoner som \xc3\xb8nsker \xc3\xa5 kj\xc3\xb8pe inn ferdigproduserte forestillinger til sine scener. Markedet for scenekunst ble opprinnelig etablert i 1995 av UNIMA Norge i samarbeid med dav\xc3\xa6rende leder for Verdensteateret i Sandefjord, Anne-Lise Jensen. Foranledningen var at Jensen var ansvarlig for \xc3\xa5 arrangere l\xc3\xb8rdagsforestillinger for barn p\xc3\xa5 Verdensteateret, og hun opplevde at det kunne v\xc3\xa6re store sprik mellom ut\xc3\xb8vernes skriftlige beskrivelse av sine produksjoner, og de forestillingene de faktisk viste for publikum. Jensen foreslo derfor for UNIMA Norges styre at de i fellesskap kunne starte et arrangement der ut\xc3\xb8vere og bestillere kunne m\xc3\xb8tes. Dette ble til Markedet for scenekunst, som fortsatt (per 2018) eksisterer. Etter noen \xc3\xa5r ble Danse- og Teatersentrum involvert p\xc3\xa5 arrang\xc3\xb8rsiden.\n_START_SECTION_\nFri Figur til Go Figure!\n_START_PARAGRAPH_\nUNIMA Norge var arrang\xc3\xb8r av Fri Figur - biennale for figurteater. Svein Gundersen og Karen H\xc3\xb8ie arrangerte Unima Norges jubileumsfestival i 2004, festivalen avdekket et behov b\xc3\xa5de fra teatergruppenes og publikums side, og de tok initiativ til \xc3\xa5 f\xc3\xa5 til en fast festival for visuell teaterkunst i Norge - festivalen Fri Figur. Gundersen var b\xc3\xa5de kunstnerisk og administrativ leder for de tre f\xc3\xb8rste festivalene. Festivalen hadde som form\xc3\xa5l \xc3\xa5 vise kvaliteten og bredden i norsk figurteater, og hadde samtidig 2-3 internasjonale gjestespill og internasjonale seminarer p\xc3\xa5 programmet. P\xc3\xa5 2013 og 2015- festivalene ble den internasjonale profilen styrket. Den siste Fri Figur-festivalen ble arrangert i 2015. I 2016 vedtok UNIMA Norge \xc3\xa5 skille ut festivalen fra foreningens ordin\xc3\xa6re drift, og etablerte stiftelsen Go Figure! som fra 2018 s\xc3\xb8ker \xc3\xa5 videref\xc3\xb8re arven fra Fri Figur.\n_START_SECTION_\nNordisk kongress (1968)\n_START_PARAGRAPH_\nH\xc3\xb8sten 1968 var den norske avdelingen av Nordisk Dukketeaterselskap vertskap for Nordisk Dukketeater Kongress p\xc3\xa5 Oslo Bymuseum p\xc3\xa5 Frogner i Oslo. Rundt 50 nordiske delegater var da samlet gjennom en helg for blant annet \xc3\xa5 diskutere samarbeidsformer i nordisk dukketeatersamarbeid. P\xc3\xa5 programmet stod ogs\xc3\xa5 flere forestillinger, blant annet med gjestespill fra Lilliput Marionette Theater fra London, med oppsetningen A Christmas Carol. If\xc3\xb8lge presseoppslag var dette tredje gang Lilliput Marionette Theater bes\xc3\xb8kte Norge. Kongressdeltagerne dro ogs\xc3\xa5 p\xc3\xa5 ekskursjon til Ivo Caprinos studio p\xc3\xa5 Snar\xc3\xb8ya. Deretter ble forestillingen Mikko Matti og vennene hans fremf\xc3\xb8rt av dukkespillerne Julian Str\xc3\xb8m, Birgit Str\xc3\xb8m, Fr\xc3\xb8ydis Armand, Elisabeth Str\xc3\xb8m Henriksen og Kjell Kj\xc3\xa6r. Dukketeaterforestillingene som ble vist under kongressen var ogs\xc3\xa5 \xc3\xa5pne for publikum.\n_START_SECTION_\nPrisutdelinger\n_START_PARAGRAPH_\nForeningen deler ut tre priser:\n_START_SECTION_\nBirgit Str\xc3\xb8ms minnepris\n_START_PARAGRAPH_\nDenne prisen ble opprettet i 2007. UNIMA-Norge \xc3\xb8nsket \xc3\xa5 hedre Birgit Str\xc3\xb8ms innsats med \xc3\xa5 innstifte en ny pris som bar hennes navn. Prisen ble delt ut under festivalen Fri Figur, til \xc2\xabden av de norske forestillingene p\xc3\xa5 festivalen FRI FIGUR som juryen mener videref\xc3\xb8rer intensjonene i Birgits Str\xc3\xb8ms arbeid. Juryen m\xc3\xa5 begrunne sitt valg ut fra forst\xc3\xa5elsen av Birgits kunstneriske virksomhet.\xc2\xbb Prisvinneren mottok en litografi av billedkunstneren Kari Rolfsen, der motivet er teaterdukken Titten Tei med Birgit Str\xc3\xb8m i bakgrunnen.\n_START_SECTION_\nKarel Hlavatyfondet\n_START_PARAGRAPH_\nFondet ble opprettet i 1999, til minne om Karel Hlavatys store betydning for figurteatrets utvikling i Norge. Midler til fondet ble samlet inn fra en rekke teatre og enkeltpersoner. Stipendet gis til en ung figurteaterkunstner i etableringsfasen.\xc2\xa0Stipendets st\xc3\xb8rrelse avgj\xc3\xb8res av UNIMA Norges styre for hver tildeling. Stipendet tildeles annet hvert \xc3\xa5r etter s\xc3\xb8knad. Det kan s\xc3\xb8kes om studiereiser, id\xc3\xa9utvikling eller annet fagrelevant form\xc3\xa5l.\n_START_SECTION_\nDet internasjonale UNIMA\n_START_PARAGRAPH_\nUNIMA Norge er tilsluttet hovedorganisasjonen Union Internationale de la Marionnette (p\xc3\xa5 engelsk ogs\xc3\xa5 kalt UNIMA International), som har medlemmer fra over hundre land. (Det er verdt \xc3\xa5 merke seg at p\xc3\xa5 fransk er ordet "marionnette" et videre begrep enn den betydningen som l\xc3\xa5neordet marionett har f\xc3\xa5tt p\xc3\xa5 norsk; det franske ordet omfatter mange ulike typer teaterdukker.) Nettsiden til UNIMA sier: _NEWLINE_\xc2\xabUNIMA is the oldest theatre organisation in the world, the UNion International de la MArionette (UNIMA) is a Non-Governmental Organisarion affiliated to UNESCO. Its members, who come from all over the world, contribute to the development of Puppetry art.\xc2\xbb_NEWLINE_Flere av UNIMA Norges ledere har v\xc3\xa6rt aktive i UNIMAs arbeid internasjonalt. B\xc3\xa5de Mona Wiig og Knut Alfsen har v\xc3\xa6rt medlemmer av hovedforeningens \xc3\xb8verste organ, The Executive Commit\xc3\xa9e, og dermed ledere av hver sin kommisjon. Svein Gundersen har v\xc3\xa6rt medlem av flere av UNIMAs kommisjoner: The European Commission, The Research Commission og The Professional Training Commission. Karen H\xc3\xb8ie har v\xc3\xa6rt medlem av Communication and Public Relations Commission.'